**Vitenparkens Venner (VV)**

 **Protokoll fra årsmøtet 24. mars 2015**

 Årsmøtet ble holdt i Vitenparken kl. 19:00 – 22:00. 25 medlemmer var til stede.

**Sak 1: Godkjenning av innkalling og saksliste.** Styreleder Per Harald Grue ønsket velkommen til årsmøtet. Innkalling og saksliste, årsmelding, videre planer og regnskap var sendt ut innen tidsfristen. Til sak 7 – «Innkomne saker» var det ikke kommet inn noe. Innkalling og saksliste ble godkjent uten merknader.

**Sak 2. Valg av dirigent, protokollfører og to til å underskrive protokollen.** Anders Heen ble valgt til dirigent, Gry Skjeseth ble valgt som protokollfører mens Lars Sjøflot og Arne Stuanes fikk i oppdrag å skrive under protokollen.

**Sak 3. Årsmelding for 2014.** Per Harald Grue og gjennomgikk hovedpunktene i årsmeldingen og Arne Oddvar Skjelvåg informerte fra det vitenskapshistoriske prosjektet, som også var sendt som informasjon på forhånd.

I debatten framholdt Arne Ellingsberg at hans «Bidrag til historien om Norsk Landbruksmuseum 1984-2014» burde vært nevnt i årsmeldingen. Han etterlyste videre styrets planer for det museumshistoriske arbeidet. Videre ble det spurt om sanarbeidet med Norsk Folkemuseum og Norsk Veterinærhistorisk Selskap.

Grue opplyste om at foreningen har et faglig samarbeid med Norsk Folkemuseum og et godt uformelt samarbeid med Norsk Veterinærhistorisk Selskap. Foreningens planer for museumshistorisk arbeid i 2015 går fram av vedlegget til punkt 6 på dagsordenen.

 Vedtak: Styrets fremlegg av årsmeldingen ble godkjent med de kommentar som kom fram i debatten

**Sak 4. Regnskap for 2014** Maigull Appelgren gikk gjennom regnskapet som var godkjent av revisor Steinar Husby.

Vedtak: Regnskapet ble godkjent uten merknader.

**Sak 5. Fastsetting av kontingent for 2016.** Per Harald Grue la frem styrets forslag til årskontingent. Medlemskort i plast ble delt ut til alle medlemmene fra 2014. Disse gir rabattert inngang på en del av Vitenparkens arrangementer.

 Vedtak: Kontingenten for 2016 settes til kr. 150,- for hovedmedlem og kr. 100,- for familiemedlem. Innbetaling etter 1. oktober for nye medlemmer gjelder også for neste år.

**Sak 6. Foreningens virksomhet i 2015.** Per Harald Grue informerte om foreningens virksomhet for 2015. En hovedoppgave er det vitenskapshistoriske arbeidet. Det er videre gjennomført og planlagt arbeid med digitalisering av gamle landbruksfilmer Vi vil få hjelp fra Nasjonalbiblioteket i dette arbeidet. Det vil bli gjennomført filmkvelder med forskjellig innhold. Første kveld blir allerede 16. april med en «fruktfilm» fra 1940. 28. april blir det ett større arrangement om historien om opphavet til lakseeventyret. Foreningens historie, skrevet av Arne Ellingsberg, vil bli trykket når den er klar.

 Vedtak: Årsmøtet hadde ikke merknader til rapporten som beskriver foreningens virksomhet for 2015.

**Sak 7. Innkomne saker.** Ingen saker var kommet inn.

 **Sak 8. Valg.**  Finn Måge informerte først om valgkomiteens forslag fra 4. mars 2015, Anders Heen ledet valget. Alle foreslåtte kandidater har sagt seg villig til å ta på seg den oppgaven de er foreslått til. Leder: Per Harald Grue På valg i 2015 Gjenvalg Styremedlem: Elisabeth Lie Ikke på valg i 2015 Styremedlem: Bonsak Hammerås På valg i 2015 Gjenvalg

Styremedlem: Maigull Appelgren Ikke på valg i 2015

Styremedlem: Arne Oddvar Skjelvåg På valg i 2015 Gjenvalg

Styremedlem: Gry Skjeseth Ikke på valg i 2015

Varamedlem: Jon Fredrik Hanssen. Ikke på valg i 2015

Revisor: Steinar Husby På valg i 2015 Gjenvalg

Vitenparken Campus Ås oppnevner et styremedlem.

Olav Haugdal godtok gjenvalg til valgkomiteen for 3 nye år. Sammensetningen av valgkomiteen blir da:

Finn Måge funksjonstid til 2016

Oluf Aalde funksjonstid til 2017

Olav Haugdal funksjonstid til 2018

På møtet overrakte Arne Ellingsberg til VV v/ styreleder Per Harald Grue et eksemplar av sitt skrift "Bidrag til historien om Norsk Landbruksmuseum 1984-2014". Heftet er tilegnet Norsk Landbruksmuseums Venner. Alle fremmøtte fikk videre hvert sitt eksemplar.

Festskriftet ”!814-2014. Christian Magnus Falsen, Norges Vel og Norges andre universitet” ble delt ut til de frammøtte medlemmer, og vil seinere bli tilsendt alle medlemmer i foreningen.

Etter møtet fikk vi se en ny film med intervju av Gerd Tufto, produsert av Jon Fredrik Hanssen og Roger Abrahamsen. Filmen ble fulgt opp med ett engasjerende foredrag av Roger Abrahamsen.

Ås 08. april 2015

Lars Sjøflot Arne Stuanes Gry Skjeseth

 referent